b'\n_START_ARTICLE_\nIzbruh (film)\n_START_SECTION_\nZgodba\n_START_PARAGRAPH_\nLeta 1967 izbruhne smrtonosna virusna hemoragi\xc4\x8dna mrzlica, imenovana Motaba, v voja\xc5\xa1kem opori\xc5\xa1\xc4\x8du v Zairu. Ameri\xc5\xa1ka vojska zakrije njen izbruh z bombardiranjem opori\xc5\xa1\xc4\x8da._NEWLINE_30 let pozneje bolezen ponovno izbruhne v Zairu. Poro\xc4\x8dnik Sam Daniels, virolog v Medicinskem raziskovalnem in\xc5\xa1titutu ameri\xc5\xa1ke vojske za nalezljive bolezni (USAMRIID), je poslan v obmo\xc4\x8dje, da razi\xc5\xa1\xc4\x8de okoli\xc5\xa1\xc4\x8dine izbruha. Po povratku v ZDA Daniels prosi svojega nadrejenega, brigadirja generala Billya Forda, za izdajo opozorila, kar pa slednji zavrne. Medtem je v ZDA nelegalno pretihotapljena oku\xc5\xbeena \xc5\xbeival, beloglava kapucinka. Jimbo Scott, zaposlen v zbirali\xc5\xa1\xc4\x8du poskusnih \xc5\xbeivali Biotest, ukrade opico in jo sku\xc5\xa1a prodati na \xc4\x8drnem trgu v Cedar Creeku. Med vo\xc5\xbenjo do mesta se Jimbo oku\xc5\xbei z virusom._NEWLINE_Med sklepanjem posla se oku\xc5\xbei tudi lastnik prodajalne za \xc5\xbeivali, po neuspelem poslu pa Jimbo spusti opico na prosto v gozd. Med letom v Boston za\xc4\x8dne kazati znake bolezni, po prihodu na letali\xc5\xa1\xc4\x8de pa preko poljuba oku\xc5\xbei \xc5\xa1e svojo dekle. Oba sta v nekaj dneh hospotalizirana v bolni\xc5\xa1nico, kjer umreta. Robby Kreough, znanstvenica na Centru za nadzor in prepre\xc4\x8devanje bolezni (CDC) in biv\xc5\xa1a \xc5\xbeena Danielsa, pride do sklepa, da se v Bostonu ni oku\xc5\xbeil nobeden \xc4\x8dlovek ve\xc4\x8d. Medtem se laborant v Cedar Creeku pri preiskavi krvi umrlega lastnika prodajalne po nesre\xc4\x8di oku\xc5\xbei z novim, mutiranim sevom virusa, ki se je zmo\xc5\xbeen \xc5\xa1iriti podobno kakor gripa po zraku. V nekaj dneh se oku\xc5\xbei ve\xc4\x8dje \xc5\xa1tevilo prebivalcev v mestu._NEWLINE_Kmalu po tem prevzame nadzor nad mestom vojska ter vzpostavi karanteno. Ford posku\xc5\xa1a pozdraviti obolele s skrivnostnim antiserumom E-1101, Daniels pa kmalu spozna, da serum ni eksperimentalen, pa\xc4\x8d pa je bil predhodno izdelan za zdravljenje virusne oku\xc5\xbebe. Kljub temu serum ne pomaga obolelim, saj so oku\xc5\xbeeni z mutiranim sevom virusa. Daniels se soo\xc4\x8di s Fordom, ki mu prizna, da je odstranil vse podatke o virusu zaradi nacionalne varnosti in potencialne uporabe virusa v obliki biolo\xc5\xa1kega oro\xc5\xbeja. Poleg tega mu izda tudi zaupne podatke o t. i. Operaciji Metla (angle\xc5\xa1ko Clean Sweep), ki predvideva bombardiranje mesta. Major General Donald McClintok, ki je bil Fordov partner v afri\xc5\xa1kem opori\xc5\xa1\xc4\x8du ter odgovoren za njegovo uni\xc4\x8denje leta 1967 in s tem za zakritje izbruha, na\xc4\x8drtuje bombardiranje kot krinko za ponovno zakritje obstoja virusa, kar bi mu omogo\xc4\x8dilo nemoten nadaljnji razvoj virusa v voja\xc5\xa1ke namene._NEWLINE_McClintok ozna\xc4\x8di Danielsa za oku\xc5\xbeeno osebo in naro\xc4\x8di njegovo aretacijo, da bi mu prepre\xc4\x8dil izdelavo cepiva. Daniels in njegova ekipa medtem spoznajo, da je edina re\xc5\xa1itev dolo\xc4\x8dena \xc5\xbeival, v kateri je virus mutiral, ki nosi obenem tudi protitelesa proti mutiranemu sevu. Skupaj z majorjem Saltom uspeta pobegniti s helikopterjem. Po tem uspeta ugotoviti, da je gostiteljska \xc5\xbeival \xc5\xbee omenjena beloglava kapucinka, ki jo uspeta odkriti v pri neki dru\xc5\xbeini. Z njihovo pomo\xc4\x8dju uspeta ujeti opico ter se izogniti poskusu sestrelitve po ukazu McClintoka. Ford izve za zajeto \xc5\xbeival ter nemudoma prekli\xc4\x8de bombardiranje mesta._NEWLINE_Po prihodu v mesto ekipa zme\xc5\xa1a opi\xc4\x8dja protitelesa z antiserumom E-1101 ter s tem ustvari u\xc4\x8dinkovito cepivo, ki pozdravi Robby. Ne glede na to McClintok ponovno uka\xc5\xbee bombardiranje, zaradi \xc4\x8desar se Daniels in Salt postavita s helikopterjem na pot bombniku ter uspeta prepri\xc4\x8dati pilota, da je bombardiranje zaradi odkritja cepiva nepotrebno; pilot nato spusti bombo nad morjem namesto nad mestom. Zaradi prikrivanja podatkov predsedniku in obsedenosti z virusom Ford razre\xc5\xa1i McClintoka njegovih dol\xc5\xbenosti ter uka\xc5\xbee njegovo aretacijo. Sam in Robby se na koncu pobotata, ostali prebivalci pa so uspe\xc5\xa1no pozdravljeni.'